Elkezdődött a Gerecse kapuja látogatóközpont építése a Turulnál! - Hello Duna-Gerecse
Mondd meg Te, milyen témából legyen blog...
2017. november 21. 13:22 - dobrovszky.dora
Nagyon örültem a hírnek, amikor megtudtam, hogy Tatabánya leghíresebb látványosságához, a Turul madárhoz végre létrehoznak egy korszerű látogatóközpontot. Nem csak azért mert nekünk helyieknek is szükségünk van ott egy szuper közösségi térre, hanem mert így a turisták is szívesebben fogják meglátogatni ezt a különleges emlékművet, ha tudják, hogy fent várja őket egy modern és komplex létesítmény, ahol ehetnek-ihatnak, érdekes kiállításokat tekinthetnek meg és nagyszerű szuveníreket is vásárolhatnak.
Az épület a tervek szerint 2017 végére tető alá kerül, 2018 elején megkezdődhetnek a belsőépítési munkák is és várhatóan jövő nyáron lesz kész. A látványtervek nagyon biztatóak, tényleg szép lesz szerintem!
Már el is kezdődtek egyébként a munkálatok, szépen halad a látogatóközpont építése:
A beruházással egy időben felújítják még az emlékműhöz vezető utat, a parkerdőben új tanösvényeket jelölnek ki és kisebb rekonstrukciókat végeznek el a Turul szobron és talapzatán. Szerencsére a munkálatok ideje alatt az emlékmű végig látogatható lesz, igyekeznek majd a legkevésbé zavarni a turistákat. A beruházás végeztével az ötszáz négyzetméteres létesítményben étterem, állandó és időszakos kiállítások, illetve ajándékbolt is helyet kap majd.
Bízom benne, hogy az új látogatóközpont a Turul szoborhoz hasonlóan Tatabánya emblematikus épülete lesz, mely a Gerecse és a Vértes turisztikai kapujaként még több látogatót fog idecsábítani a térségbe. Amint készen lesz, elmegyek és megnézem, hogy beszámolhassak Nektek róla, milyen lett! :)
Egyébként tudtátok, hogy a Turul Európa egyik legnagyobb madárszobra?
A Kő-hegy Tatabánya felé néző sziklaperemén lévő Turul emlékmű Árpád honfoglaló magyarjainak a bánhidai síkon 907-ben Szvatopluk morva fejedelem fölött aratott győzelmére emlékeztet. A millennium kapcsán Komárom vármegye döntött a bánhidai emlékmű felállításáról, melyet 1907-ben avattak fel. A madár kiterjesztett szárnyainak fesztávolsága majdnem 15 méter, karmaiban az Árpád-kard 14 méter hosszú. Ezzel Európa egyik legnagyobb, madarat ábrázoló ércszobra, fején stilizált, aranyozott, magyar koronát visel.
Érdemes megnéznetek élőben, ha még nem láttátok, mert tényleg monumentális! Autóval, kerékpárral, de akár gyalog is megközelíthetitek a Turult, hiszen kiépített lépcsős út vezet fel a hegyre, és mintegy 400 lépcső megmászásával már fent is vagytok! Jó kis testmozgás is egyben :) És ha már felmentetek, azon kívül, hogy megcsodálhatjátok a hatalmas madarat, gyönyörködhettek a kilátásban is!
Ezen kívül számos turista útvonalon és tansövényen indulhattok el erdei kirándulásra, például a piros jelzés elvezet a turisták által egyik legjobban kedvelt kirándulóhelyhez, a Szelim-barlanghoz, mely egy jelentős őskori lelőhely.
A barlang történetével és legendájával szerintem legjobban a Tatabányai Múzeum állandó kiállításán ismerkedhettek meg. A kiállításra egyébként már jómagam is ellátogattam, írtam is róla egy beszámolót, amit ITT tudtok elolvasni.
Ha pedig érdekelnek az extrémebb sportok, mint például a hegymászás, akkor ne hagyjátok ki a Via Ferrata útvonalakat!
Magyarország második Via Ferrata parkját találjátok Tatabányán, a Kő-hegyen. A cseszneki Via Ferrátákhoz hasonlóan, itt is három, különböző nehézségű út épült. Bővebb infókat a tatabányai Via Ferrata túrákról ITT találtok!
Remélem kedvet kaptatok egy kis kiránduláshoz és ha Tatabánya környékén jártok, nem hagyjátok ti Európa egyik legnagyobb madárszobrát, illetve a Szelim-barlangot sem! :)
Kövessetek facebook-on is, hogy elsőként értesüljetek a legfrissebb blog bejegyzésekről!
Címkék: Tatabánya Turul mozogjunk
https://hellodunagerecse.blog.hu/api/trackback/id/tr5813342071